1. melléklet Bélapátfalva Város Önkormányzata Képviselő-testületének 7/2011. (IV. 15.) önkormányzati rendeletéhez

Bélapátfalva Város Önkormányzata Képviselő-testületének állandó bizottságai feladatai

I. Pénzügyi és Gazdasági Bizottság

1) Az önkormányzatnál és intézményeinél

a) véleményezi a költségvetési koncepciót, az éves költségvetési javaslatot és a végrehajtásáról szóló féléves, I-III. negyedéves és éves beszámoló tervezeteit,

b) véleményezi a költségvetés évközi változtatását, átcsoportosítását,

b) figyelemmel kíséri a költségvetési bevételek alakulását, különös tekintettel a saját bevételekre, a vagyonváltozás (vagyonnövekedés,- csökkenés) alakulását, értékeli az azt előidéző okokat,

c) vizsgálja a hitelfelvétel indokait és gazdasági megalapozottságát,

d) szükség esetén ellenőrzi a pénzkezelési szabályzat megtartását, a bizonylati rend és a bizonylati fegyelem érvényesítését.

2) Vizsgálati megállapításait a képviselő-testülettel haladéktalanul közli.

3) Folyamatosan figyelemmel kíséri az önkormányzat anyagi helyzetét. Ellenőrzi az önkormányzati vagyont, tulajdont, az önkormányzati vagyonnal való gazdálkodást.

4) A vagyonállapotot az éves zárszámadáshoz csatolt leltárban kell kimutatni, melynek helyességét vizsgálja, és tapasztalatairól tájékoztatja a képviselő-testületet.

5.) Az önkormányzati tulajdon bérbeadásához, eladásához szükséges a bizottság javaslata.

6) Közreműködik az önkormányzat vagyonával történő gazdálkodás szabályainak (vagyonrendelet) kidolgozásában, a rendelet-tervezetet véleményezi.

7) Véleményezi az önkormányzat gazdasági programját.

8) Véleményezi a helyi adókról szóló rendelet-tervezeteket és módosításaikat.

9) Javaslatával előterjeszti a Bélkő Nonprofit Közhasznú Területfejlesztési Kft. üzleti tervét, mérlegbeszámolóját.

10) Javaslatot tesz önkormányzati költségvetési szervek átszervezésére, megszüntetésére.

11) Javaslatával hozható döntés:

a) az önkormányzat vagyonát érintő előterjesztések,

b) egyes vagyontárgyak forgalomképességének átminősítésére vonatkozó javaslatok.

II. Szociális, Oktatási és Kulturális Bizottság

1) Az önkormányzatnál és intézményeinél véleményezi a költségvetési koncepciót, az éves költségvetési javaslatot és az éves beszámoló tervezetét.

2) Véleményezi a hatáskörébe tartozó, feladatkörét érintő rendelet-tervezeteket.

3) Kezdeményezi a szociális támogatásra szorulók segítését, amennyiben szükségessé válik átfogó szociális válságkezelő program kidolgozását.

4) Szociális és egészségügyi intézmények vezetőivel rendszeres kapcsolattartás, szükség szerint beszámoltatásuk.

5) Javaslatot dolgoz ki az egészségügyi és szociális intézmények racionális működésére.

6) Figyelemmel kíséri az egészségügyi ellátások alakulását, a lakosság egészségügyi helyzetét, állapotát.

7) Segíti az egészségügyi szolgálatok működésének szervezését.

8) Előkészíti, véleményezi a képviselő-testület hatáskörébe tartozó egészségüggyel kapcsolatos döntéseket.

9) Figyelemmel kíséri az öregek, betegek és csökkent munkaképességűek helyzetét.

10) Az oktatási-nevelési és gyermekjóléti intézmények vezetőivel való rendszeres kapcsolattartás, szükség szerinti beszámoltatásuk.

11) Kezdeményezi az ifjúság érdekeit érintő önkormányzati intézkedések megtételét, ellenőrzi azok végrehajtását.

12) Figyelemmel kíséri a veszélyeztetett és hátrányos helyzetű fiatalok körülményeinek alakulását, javaslatot tesz helyzetük javítására.

13) Véleményezi

a) az önkormányzat oktatási intézményének működésére vonatkozó előterjesztéseket, a távlati terveket és koncepciókat,

b) az oktatási intézmény Nevelési és Pedagógiai Programját, Szervezeti és Működési Szabályzatát, Házirendjét, Minőségirányítási Programját, értékeli a feladat végrehajtását, a pedagógiai-szakmai munka minőségét,

c) az oktatási intézmény vezetői kinevezésével kapcsolatos testületi anyagokat, pályázatokat,

d) az oktatással kapcsolatos pályázat kiírását, a beérkezett pályázatokat,

e) az egészségügyi és szociális témakörbe tartozó programokat, előterjesztéseket,

f) a működési köréhez tartozó intézményvezetői pályázatokat, megbízásokat.

14) Figyelemmel kíséri a település oktatási struktúráját. Szükség esetén javaslatot tesz az átszervezésre.

15) Javaslatot tesz a Bursa Hungarica ösztöndíj odaítélésére, az ösztöndíjak felülvizsgálatára. Javaslatot tesz azon hátrányos helyzetű tanulók személyére, akik az Arany János Tehetséggondozó Programban részt vehetnek.

16) Koordinálja és segíti a település szintű programokat, az intézményvezetőkkel, nem önkormányzati szervekkel közös rendezvénytervet készít, figyelemmel kíséri a városban folyó kulturális, közművelődési tevékenységet.

17) Segíti az önkormányzat kistérségi és megyei szintű kulturális kapcsolatainak fejlesztését.

18) Figyelemmel kíséri az idegenforgalmi koncepciókat (helyi, térségi, országos), segíti Bélapátfalva idegenforgalmi értékei feltárását, bemutatását és propagálását, szervezi és koordinálja az idegenforgalmi értéket képviselő rendezvényeket. Kapcsolatot tart a civil szervezetekkel, a városban működő szálláshelyek képviselőivel, a kistérségi önkormányzatokkal.

19) Közreműködik az önkormányzat sporttörvényből adódó feladatainak ellátásában, az önkormányzat és a városban működő sportegyesület között kapcsolattartásban. Szervezi, koordinálja és segíti az önkormányzati és városi szintű sporttevékenységet.

20) Figyelemmel kíséri a szociális, oktatási, kulturális, idegenforgalmi és sport területekre kiírt pályázatokat.

III. Ügyrendi Bizottság

1) Összeférhetetlenség vizsgálata

a) Az önkormányzati képviselők vonatkozásában a helyi önkormányzati képviselők jogállásának egyes kérdéseiről szóló 2000. évi XCVI. törvény rendelkezései alapján.

b) A polgármester vonatkozásában a helyi önkormányzatokról szóló 1990. évi LXV. törvény 33/A. § rendelkezése alapján.

2) Vagyonnyilatkozat vizsgálata:

A vagyonnyilatkozat nyilvántartása és ellenőrzése

- az önkormányzati képviselők vonatkozásában a helyi önkormányzati képviselők jogállásának egyes kérdéseiről szóló 2000. évi XCVI. törvény rendelkezései alapján

- a polgármester vonatkozásában a helyi önkormányzatokról szóló 1990. évi LXV. törvény 33/B. § rendelkezése alapján

3) Véleményezi az önkormányzati rendelet-tervezeteket.

4) Javaslatot tesz a polgármester illetményének emelésére, és gyakorolja a polgármesterrel szemben az egyéb munkáltatói jogokat.

5) Javaslatot tesz az SZMSZ módosítására, kiegészítésére, felülvizsgálatára.

6) Titkos szavazáskor ellátja a szavazatszámláló bizottsági feladatokat.